Folketingsmedlem Orla Hav opfordrer kommuner til at skippe offentlige registreringer af nordjyske landmænds  lagre af olie og kunstgødning.

I går fortalte TV2/Nord historien om landmand Hans-Henrik Nielsen fra Storvorde. I forbindelse med en miljøgodkendelse af sit landbrug fik han, som loven foreskriver, udarbejdet en beredskabsplan. En plan Aalborg Kommune vil offentliggøre på nettet. Planen indeholder en detaljeret beskrivelse af, hvor gødningslageret og olietankene står. -          Det er klart, at brandmyndigheder og kommunen skal have informationer om en landejendom, hvis uheldet skulle være ude, men jeg synes bestemt ikke, at det er noget, den brede offentlighed skal have kendskab til.  Hvis det kommer i hænder på folk, der har onde hensigter, kan det jo gå galt, udtaler Orla Hav (S) Folketingspolitikeren opfordrer nu landbrugsorganisationer og kommuner til at få styr på tingene. -          Hvis ikke de kommer til enighed, så må staten jo ind og lave retningslinjer på området, siger Orla Hav. Aalborg Kommune er ikke de eneste, der ligger beredskabsplaner ud til offentlig skue på nettet. Det gælder også Hjørring og Mariager Fjord Kommuner.